Concepción
        
         (by i Chile)
Store norske leksikon,Geografi,Verdens geografi,Sør-Amerikas geografi,Chiles geografi
Concepción er en by i sentrale Chile, ti kilometer fra munningen av elven Biobío. Bykommunen har 223 574 innbyggere og utgjør kjernen i en storbyregion med 971 285 innbyggere (INE, 2017).
Concepción er et viktig handels- og industrisenter. Kullgruvene i omegnen produserer 90 prosent av landets kull. Industrien omfatter petroleumsraffinerier, et stort kjemisk kompleks, papir-, tekstil- og næringsmiddelindustri. I forstaden Huachipato ligger et stort stålverk, i drift siden 1950. Pendlertoget Biotren forbinder Concepción med forstedene, blant annet med havnebyen Talcahuano, Chiles viktigste marinebase.Concepción ble anlagt ved kysten i 1550, men etter flere jordskjelv ble byen flyttet inn i landet i 1730. Nye jordskjelv ødela byen i 1939 og 1961, og gjenoppbyggingen har gitt Concepción et moderne preg. Les mer i Store norske leksikon Chiles geografi Chiles befolkning